Дело C-37/08

RCI Europe

срещу

Commissioners for Her Majesty’s Revenue and Customs

(Преюдициално запитване, отправено от VAT and Duties Tribunal, London)

„Шеста директива ДДС — Данъчна привръзка — Доставки на услуги, свързани с недвижим имот — Услуги, които се състоят в улесняване на обмена между притежатели на права на ползване на недвижим имот с ваканционно предназначение“

Заключение на генералния адвокат г-жа V. Trstenjak, представено на 2 април 2009 г. I ‐ 7535

Решение на Съда (първи състав) от 3 септември 2009 г. I ‐ 7568

Резюме на решението

Данъчни разпоредби — Хармонизиране на законодателствата — Данъци върху оборота — Обща система на данъка върху добавената стойност — Предоставяне на услуги — Определяне на мястото на данъчно привързване — Доставки на услуги, свързани с недвижим имот

(член 9, параграф 2, буква а) от Директива 77/388 на Съвета)

Член 9, параграф 2, буква а) от Шеста директива 77/388 относно хармонизиране на законодателствата на държавите членки относно данъците върху оборота трябва да се тълкува в смисъл, че мястото на доставка на услуги, предоставени от сдружение, чиято дейност се състои в организирането на обмена между неговите членове на правата им на частично ползване на ваканционни жилища за определен период, срещу което това сдружение събира от членовете си такса за регистрация, годишна абонаментна такса, както и такса за обмен, е мястото, където се намира недвижимият имот, върху който съответният член притежава право на частично ползване за определен период.

Всъщност е трудно да се установи отношението между сдружението, което организира обмена и неговите членове, без да се отчита целта на това отношение. Освен това правата на частично ползване за определен период са права върху недвижими имоти и тяхното прехвърляне в замяна на ползването на аналогични права представлява сделка, свързана с недвижими имоти. Собственикът, който желае да замени своето право на частично ползване за определен период с правото на друг, контактува пряко не с последния, а с натовареното да организира обмена сдружение. Това, което отличава тази схема от обикновения наем към която и да е пътническа агенция, е фактът, че при тази схема съответното лице плаща не за организирането на почивка, а за услугата, предоставена от посоченото сдружение за улесняване на обмена на правото му, отнасящо се до конкретен недвижим имот. Ето защо недвижимият имот, с който са свързани предоставените от сдружението услуги, е имотът, върху който притежава права желаещият да извърши обмена собственик. Освен това логиката, която е в основата на разпоредбите относно мястото на доставка на услуги, предвидени в член 9 от Шеста директива, изисква, доколкото е възможно, данъчното облагане да бъде извършено в мястото, където се ползват имотите и услугите. При организирането на обмена на права на частично ползване за определен период на ваканционни жилища обаче доставените услуги се ползват не в мястото по установяване на сдружението, което организира обмена, а в мястото, където се намира недвижимият имот, до който се отнася посоченото право на ползване, предмет на услугата по обмен. Що се отнася до таксите за регистрация, годишните абонаментни такси и таксите за обмен, този недвижим имот е имотът, върху който съответният член притежава права на частично ползване за определен период, които предоставя на разположение в схемата за обмен.

(вж. точки 37—39, 41 и 43 и диспозитива)